બાળકો બહાર રમવા જઇ શકતા ન હોવાથી એનો ઇમ્યુન પાવર ઘટે છે. ગરીબનાં બાળકો પહેલેથી જ ધૂળમાં રમતાં હોય છે અને ખુલ્લા વાતવરણમાં ધીંગામસ્તી કરતાં હોય છે એટલે તે હાઇફાઇ લાઇફ સ્ટાઇલ ઘરાવતા છોકરાંવ કરતાં વધુ સશક્ત હોય છે. આપણે બાળકોની જરૂર કરતાં વધુ પડતી કેર કરવા લાગ્યા છીએ એ પણ એક કારણ છે. બાળકનો ગોઠણ જરાકેય છોલાય તો આપણો હાયકારો નીકળી જાય છે. ઘરમાં જ બેઠા રહેતા હોવાથી તેનામાં શારીરિક અને માનસિક રીતે કચાશ રહી જાય છે. એક અભ્યાસમાં એવું બહાર આવ્યું છે કે દુનિયાભરના દેશોમાં અડધાથી વધુ બાળકોને બહાર રમવા જવા માટે એક કલાકનો પણ સમય મળતો નથી! માર્કેટ રિસર્ચ ફર્મ એડલમાન ઇન્ટેલિજન્સે ભારત, અમેરિકા, બ્રાઝિલ, બ્રિટન, તુર્કી, પોર્ટુગલ, દક્ષિણ આફ્રિકા, વિયેતનામ, ચીન અને ઇન્ડોનેશિયા એમ દસ દેશોમાં પાંચથી બાર વર્ષની ઉંમરનાં 12000થી વધુ બાળકો ઉપર એક અભ્યાસ કર્યો હતો. તેમાં બાળકો એક કલાક કરતાં પણ ઓછો સમય બહાર ખુલ્લા વાતાવરણમાં રમવા જતાં હોવાની વાત બહાર આવી હતી.